Hrvatski zavod za zdravstveno osiguranje, Regionalni ured Split, Područna služba Dubrovnik, na osnovi Odluke o pokretanju postupka kupnje poslovnog prostora za potrebe smještaja Ispostave Metković, Područne službe Dubrovnik, Regionalnog ureda Split, Hrvatskog zavoda za zdravstveno osiguranje u Metkoviću, KLASA: 372-01/19-01/17, URBROJ: 338-01-06-13-19-05, od 17. lipnja 2019.godine, objavljuje

JAVNI POZIV

za prikupljanje pisanih ponuda za kupnju

poslovnog prostora u Metkoviću

I. Predmet poziva

Predmet poziva je prikupljanje ponuda za kupnju poslovnog prostora za potrebe smještaja Ispostave Metković, Područne službe Dubrovnik, Regionalnog ureda Split, Hrvatskog zavoda za zdravstveno osiguranje u Metkoviću (u daljnjem tekstu: Zavod).

II. Opći uvjeti koje poslovni prostor mora zadovoljavati:

- lokacija na području grada Metkovića (uža gradska zona),

- površina poslovnog prostora cca 110 m² - 150 m²,

- poslovni prostor mora biti prikladan za formiranje šalter sale za rad sa strankama ( tri do

 četiri mjesta), minimalno dva izdvojena ureda, pomoćnih prostorija (sanitarne prostorije,

 čajna kuhinja) i manjeg arhivskog prostora,

- poslovni prostor treba omogućiti priključak ispostave na sve potrebne instalacije

 (hidrotehničke, elektroinstalacije jake i slabe struje, grijanje i hlađenje),

- prednost ima poslovni prostor u prizemlju zgrade ili s ugrađenim dizalom,

- poslovni prostor mora zadovoljiti uvjete Pravilnika o osiguranju pristupačnosti građevina

 osobama s invaliditetom i osobama smanjene pokretljivosti (NN br. 151/05 i 61/07),

- prednost ima poslovni prostor s osiguranim parkirališnim mjestom,

- prednost ima poslovni prostor koji se može predati odmah a najkasnije 6 mjeseci od objave

 poziva,

- poslovni prostor može biti u stanju „roh-bau“ završenosti.

III. Sadržaj ponude:

1. osobni podaci ponuditelja:

- za fizičke osobe: ime i prezime, adresa prebivališta, preslika osobne iskaznice te kontaktne podatke (broj telefona, e-mail adresa),

 - za pravne osobe: naziv i sjedište pravne osobe i izvadak iz sudskog registra te kontaktne podatke (broj telefona, e-mail adresa),

1. opis poslovnoga prostora (adresa, kat, površina, dizalo, klima, postojeća infrastruktura, pristup za osobe s invaliditetom, parkirališna mjesta),
2. iznos kupoprodajne cijene izražene u kunama po m2 i ukupna kupoprodajna cijena, s naznakom PDV - a (ako postoji obveza plaćanja istog),
3. datum moguće predaje poslovnog prostora u posjed i vlasništvo.

IV. Obvezni prilozi uz ponudu:

1. izvadak iz zemljišne knjige, odnosno drugi dokaz o vlasništvu poslovnog prostora, s time da ukoliko je poslovni prostor opterećen hipotekom potrebno dostaviti i pismo namjere vjerovnika o brisanju prava zaloga,
2. potvrda Porezne uprave da ponuditelj nema dugovanja po osnovi javnih davanja,
3. dokaz o legalnosti poslovnog prostora (uporabna dozvola, rješenje o izvedenom stanju),
4. tehnička dokumentacija prostora (tlocrt, presjek, instalaterska opremljenost) i fotografije poslovnoga prostora,
5. izjava s naznakom roka važenja ponude (najmanje 6 mjeseci od dana označenog za otvaranje ponuda).

Ponuda obvezuje ponuditelja do roka naznačenog u ponudi.

HZZO zadržava pravo provjere svih okolnosti i činjenica koje su navedene u ponudi, kao i pravo dodatnog pojašnjenja, dostave dodatne dokumentacije od ponuditelja, te očevida ponuđenog poslovnog prostora.

V. Mogućnost dodatne ponude

Postoji mogućnost dostave dodatne ponude istih ponuditelja ili zajedničke ponude više ponuditelja za arhivski prostor površine cca 30 m² - 50 m² za potrebe smještaja arhive Ispostave Metković, Područne službe Dubrovnik, Regionalnog ureda Split Hrvatskog zavoda za zdravstveno osiguranje

Arhivski prostor treba biti u zgradi s osiguranim kolnim pristupom, prednost ima prostor u prizemlju odnosno s pristupom bez visinskih barijera.

VI. Dostava ponuda

Obvezujuća pisana ponuda dostavlja se u zatvorenoj omotnici na adresu Hrvatski zavod za zdravstveno osiquranje, Regionalni ured Split, Obala Kneza Branimira 14, 21 000 Split, preporučenom pošiljkom ili osobnom dostavom s nazivom i adresom ponuditelja i naznakom „Javni poziv za kupnju poslovnog prostora - METKOVIĆ - ne otvarati“.

Rok za dostavu ponuda je 30. kolovoza 2019.godine.

Danom predaje ponude smatra se dan zaprimanja ponude na adresu naznačenu u javnom pozivu, odnosno dan predaje ponude preporučenom pošiljkom pošti, odnosno ovlaštenom pružatelju poštanskih usluga.

Nepravodobno zaprimljene ponude vratit će se neotvorene ponuditeljima, a nepotpune se neće razmatrati.

VII. Otvaranje ponuda

Ponude će se otvarati 05. rujna 2019.godine u 11:30 sati, u prostorijama Hrvatskog zavoda za zdravstveno osiguranje, Regionalni ured Split, Obala Kneza Branimira 14, 21 000 Split, Ured Voditeljice na I. katu.

Otvaranju ponuda mogu biti nazočni samo ponuditelji osobno ili opunomoćeni predstavnici ponuditelja.

VIII. Očevid prostora

Nakon otvaranja ponuda HZZO će kontaktirati ponuditelje čije ponude udovoljavaju uvjetima natječaja radi pregleda ponuđenih poslovnih prostora u vrijeme utvrđeno u dogovoru s ponuditeljima.

IX. Kriterij odabira

Najpovoljnija ponuda je ona ponuda koja udovoljava svim uvjetima ovog javnog poziva za nekretninu koja je HZZO-u najpogodnija za obavljanje poslovne djelatnosti u odnosu na tražene elemente (lokacija, kupoprodajna cijena, datum predaje poslovnog prostora u posjed i vlasništvo, tehnički uvjeti, postojeća infrastruktura, pristupačnost osobama s invaliditetom i osobama smanjene pokretljivosti, arhivski prostor).

X. Rezultati javnog poziva

O rezultatima poziva svi ponuditelji bit će obaviješteni u pisanom obliku u roku 30 dana od dana donošenja odluke o odabiru.

HZZO pridržava pravo poništenja ovoga javnoga poziva i ne prihvaćanja ni jedne ponude (bez obrazloženja) te pri tome ne snosi nikakvu odgovornost prema ponuditeljima, niti je obvezan snositi ikakve troškove u svezi sa sudjelovanjem ponuditelja ili trećih osoba u javnom pozivu.

S obzirom na to da je nastanak ugovora o kupoprodaji nekretnine, u skladu sa Statutom Hrvatskog zavoda za zdravstveno osiguranje (Narodne novine, broj 18/09, 33/10, 8/11, 18/13, 1/14 i 83/15) uvjetovan suglasnošću mjerodavnog tijela Upravnog vijeća HZZO-a, odluka o odabiru obvezuje HZZO tek nakon pribavljanja potrebne suglasnosti. HZZO i nakon donošenja odluke o odabiru zadržava pravo poništenja natječaja ako ne pribavi potrebne prethodne suglasnosti.

Ponuditelj podnosi obvezujuću ponudu i odgovara za svu štetu koja bi HZZO-u nastala odustajanjem od sklapanja ugovora o kupoprodaji nakon podnošenja obvezujuće ponude.

XI. Ostalo

Podnošenjem ponuda na ovaj javni natječaj ponuditelj pristaje da HZZO u svrhu provedbe natječajnog postupka može date podatke prikupljati, objaviti i obrađivati u elektroničkom ili fizičkom obliku te čuvati i dalje koristiti prikupljene podatke u skladu s općim aktima HZZO-a i propisima o zaštiti osobnih podataka.

HZZO nije u mogućnosti izvršiti plaćanje provizije u slučaju posredovanja treće osobe.

Sve dodatne informacije o ovom javnom pozivu mogu se dobiti na broj telefona 020/ 455 238 ili 020/455 239.

 Hrvatski zavod za zdravstveno osiguranje